БАТЛАВ:

 МОНГОЛ УЛСЫН ЕРӨНХИЙЛӨГЧ Х.БАТТУЛГА

**ШҮҮГЧИЙН ЭРХ ЗҮЙН БАЙДЛЫН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН**

**ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах үндэслэл, шаардлага**

Шүүгчийн эрх зүйн байдлын тухай хуульд нэмэлт, өөрчлөлт оруулах дараах хууль зүйн болон практик шаардлага байна.

Монгол Улсын Их Хурлын 2017 оны 11 дүгээр тогтоолоор баталсан “Монгол Улсын хууль тогтоомжийг 2020 он хүртэл боловсронгуй болгох үндсэн чиглэл”-ийн 162-т Шүүгчийн эрх зүйн байдлыг шинэчлэн тогтоох, шүүх эрх мэдлийн хүрээнд хийгдсэн бусад шинэтгэлтэй нийцүүлэх, хуулийн зохицуулалтыг боловсронгуй болгох чиглэлээр Шүүгчийн эрх зүйн байдлын тухай хуульд нэмэлт, өөрчлөлт оруулахаар заасан.

Монгол Улсын Үндсэн хуульд “Шүүгч хараат бус байж гагцхүү хуульд захирагдана”, Шүүгчийн эрх зүйн байдлын тухай хуульд “шүүгч гэж хуульд заасан үндэслэл, журмын дагуу томилогдон, хууль ёс, хүний эрх, эрх чөлөө, шударга ёсыг сахиулан хамгаалахаар тангараг өргөн шүүх эрх мэдлийг хэрэгжүүлж байгаа Монгол Улсын иргэнийг ойлгоно” гэж заасан билээ.

 Шүүхийн тухай багц хуулийг баталж хэрэгжүүлснээс хойш шүүхийн бие даасан байдал дээшилж, шүүгчийн хараат бус байдлын баталгаа зохих төвшинд хангагдсан боловч шүүгчийн мэргэжлийн үйл ажиллагааг үнэлэх болон хариуцлагын тогтолцоо бүрэн бүрдээгүй байна.

 Шүүхийн ёс зүйн хорооны хэрэг хянан шийдвэрлэх ажиллагааны үр нөлөө хангалтгүй байна. Тухайлбал Шүүхийн ёс зүйн хороо сүүлийн таван жилд буюу 2014-2018 онд давхардсан тоогоор нийт 1706 шүүгчид холбогдох 1135 гомдол хүлээн авч шалгаснаас 80 гаруй хувьд нь сахилгын хэрэг үүсгэхээс татгалзаж, 20 орчим хувьд сахилгын хэрэг үүсгэн шалгаж, нийт 69 шүүгчид сахилгын шийтгэл ногдуулсан байх боловч түүний 80 орчим хувь нь шүүхийн шатанд хэрэгсэхгүй болжээ. Энэ хугацаанд 14 шүүгч шүүхийн хүчин төгөлдөр шийдвэрээр сахилгын шийтгэл хүлээсэн байна.

Иймд шүүгчийн хариуцлагатай холбоотой хуулийн зохицуулалтыг боловсронгуй болгох, шүүгчийн мэдлэг, чадварт эрх зүйн байдлыг нь дордуулахгүйгээр хөндлөнгийн үнэлгээ хийж, мэргэжлийн хөгжлийг нь дэмжих тогтолцоо бүрдүүлэх, шүүгчийн мэргэжлийн үйл ажиллагааны болон ёс зүйн зөрчлийг шалган шийдвэрлэх ажиллагааг Шүүхийн сахилгын хороонд бүрэн харьяалуулж, сахилгын хорооны магадлалыг аль нэг тал эс зөвшөөрсөн тохиолдолд давж заалдах ажиллагааг боловсронгуй болгож, захиргааны хэрэг шүүхэд хянан шийдвэрлэх ажиллагааны ердийн журмаас ялгамжтай байдлаар тогтоох шаардлагатай байна.

 Шүүгчид огцруулах сахилгын шийтгэл ногдуулсан эсвэл эрүүгийн хэрэгт холбогдуулан шалгах тохиолдолд бүрэн эрхийг түдгэлзүүлэх хэм хэмжээг нарийвлан зохицуулах шаардлага бий болоод байна.

**Хоёр. Хуулийн төслийн ерөнхий бүтэц, зохицуулах харилцаа, хамрах хүрээ**

Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төслийг дээр дурдсан хууль зүйн болон практик шаардлагыг харгалзан Нэгдсэн үндэстний байгууллагын 1985 оны Шүүхийн хараат бус байдлын талаарх үндсэн зарчмууд, Шүүгчийн ёс зүйн талаарх Бангалорын зарчим, Европын шүүгчдийн зөвлөлдөх зөвлөлөөс гаргасан зөвлөмж, Шүүхийн зөвлөлийн Европын сүлжээний Шүүхийн минимум стандарт: Сахилгын хэрэг хянан шийдвэрлэх ажиллагаа ба шүүгчийн хариуцлагын тайлан зэрэг олон улсын баримт бичиг, зөвлөмжид нийцүүлэн боловсруулсан бөгөөд хуулийн төсөлд шүүгчийн мэргэшлийн ур чадварын үнэлгээ хийх журам, шүүгчийн ёс зүйн дүрэмд тусгах нийтлэг зарчим, шүүгчид хориглох үйлдэл, эс үйлдэхүй, шүүгчийн гаргасан сахилга, ёс зүйн зөрчлийн талаар гомдол, мэдээлэл гаргах, уг гомдол, мэдээллийг шалгаж, шийдвэрлэх журам, үүнтэй холбоотой шүүгчийн бүрэн эрхийг түдгэлзүүлэх үндэслэл болон хуулийг дагаж мөрдөх хугацааг тус тус тодорхой тусгана.

**Гурав. Хуулийн төсөл батлагдсаны дараа үүсэж болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Хуулийн төсөл батлагдсанаар шүүгч шүүн таслах чиг үүргээ хариуцлагатай хэрэгжүүлэх механизм бүрдэж, шүүгчийн холбогдсон сахилгын хэргийг хянан шийдвэрлэх ажиллагааны үр нөлөө дээшилнэ. Шүүгчийн мэргэшлийн ур чадварын үнэлгээ хийж эхэлснээр шүүгч бүр өөрийн үйл ажиллагааны түвшинг хөндлөнгийн үнэлгээний дүнд мэдэх, шүүгчид шаардлагатай мэргэжлийн хөгжлийг нь дэмжих сургалтын эрэлт хэрэгцээг тодорхойлдог болно.

Хуулийн төсөл батлагдан хэрэгжихэд Шүүхийн мэргэшлийн хорооны гишүүдээр шүүгчийн мэргэшлийн үйл ажиллагааны үнэлгээ хийлгэх урамшуулал, Шүүхийн сахилгын хорооны дарга, орон тооны гишүүдийн цалин хөлс, холбогдох материаллаг зардалд нийт 103 сая 690 мянган төгрөгийн нэмэлт зардал шаардагдах бөгөөд төслийн зардлын тооцооны судалгаанд бүрэн тусгасан болно.

**Дөрөв. Хуулийн төсөл Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн талаарх санал**

Хуулийн төсөл нь Монгол Улсын Үндсэн хуульд нийцэх бөгөөд хуулийн төсөлтэй холбогдуулан Монгол Улсын Шүүхийн тухай хууль, Шүүхийн захиргааны тухай хууль, Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг боловсруулна.

---оОо---